Jobcenter Aalborg skal spare millioner på indsatsen over for ledige og modtagere af sygedagpenge. Det er ikke besparelser, der vækker glæde hos formanden for Beskæftigelsesudvalget, rådmand Mai-Britt Iversen (S): - Regeringen tvinger os til at skære i en indsats, der virker. Taberne bliver de allersvageste ledige og de sygemeldte, som vi ikke længere har mulighed for at give et aktivt tilbud. Det er den samme regering, der nu taler om, at "ingen må lades tilbage på perronen", og at vi skal forebygge flere førtidspensionister. Det hænger ikke sammen, siger rådmand Mai-Britt Iversen. Hun langer først og fremmest ud efter regeringen på grund af de to regeringsaftaler om en ændret beskæftigelsesindsats og indsats over for sygefravær. De statslige refusioner til kommunerne sættes ned, og det er det, Mai-Britt Iversen mener, tvinger Jobcenter Aalborg til at svinge sparekniven.

Referat:
Besparelserne ruller allerede fra 1. januar 2011. Rådmand frygter konsekvenserne for de ledige.